google/wiki40b huggingface dataset:
Ανεξάρτητα Βραβεία Spirit

Τα Ανεξάρτητα Βραβεία Spirit (Independent Spirit Awards, αρχικά γνωστά με την ονομασία FINDIE ή Friends of Independents Awards (=Φίλοι των Ανεξάρτητων Βραβείων)), θεσμοθετήθηκαν το 1984.Σύμφωνα με άλλες πηγές, έτος έναρξής τους θεωρείται το 1986. Πρόκειται για βραβεία που είναι αφιερωμένα σε δημιουργούς ανεξάρτητων ταινιών. Στους νικητές απονέμονται τυπικά πυραμίδες από ακρυλικό γυαλί, που περιέχουν λυμένα κορδόνια παπουτσιών συμβολίζοντας τα πενιχρά έξοδα για τις ανεξάρτητες κινηματογραφικές ταινίες. Το 1986 μετονομάστηκαν σε Independent Spirit Awards. Η παρουσίαση των βραβείων γίνεται από τον μη κερδοσκοπικό οργανισμό Film Independent.  Το 2007 η ονομασία τους άλλαξε ελαφρώς σε  Film Independent's Spirit Awards.  Από το 2006 το τρόπαιο που λαμβάνουν οι νικητές εικονίζει ένα πτηνό καθισμένο πάνω σε ένα στύλο με κορδόνια.
Η τελετή απονομής προηγουμένως ελάμβανε χώρα μέσα σε ένα αντίσκηνο στην παραλία της Σάντα Μόνικα στην Καλιφόρνια, συνήθως μία ημέρα προτού απονεμηθούν τα βραβεία Όσκαρ (από το 1999, νωρίτερα γινόταν το Σάββατο πριν τα Όσκαρ). Από το 1994 η τελετή μεταδίδεται από το αμερικανικό τηλεοπτικό κανάλι  Bravo και το Independent Film Channel.
Μαλάργουε

Κλίμα

Το κλίμα του Μαλάργουε είναι ξηρό και σχετικά ψυχρό. Τα καλοκαίρια φέρνουν θερμές ημέρες και δροσερά έως κρύα βράδια. Το Μάρτιο ή αρχές Απριλίου, ο παγετός μπορεί να εμφανιστεί, έντονες διακυμάνσεις της θερμοκρασίας μπορούν να συμβούν. Η μέση μέγιστη είναι 11°C και η μέση ελάχιστη είναι -2°C, οι ανταρκτικοί άνεμοι φέρνουν τις περιόδους χιονιού. Οι ελάχιστες μέσες θερμοκρασίες έχουν φθάσει τους -23°C στο παρελθόν.

Αστρονομικό και Διαστημικό Κέντρο

Στο Μαλάργουε βρίσκεται τη νότια θέση του Αστεροσκοπείου Πιέρ Οζέ, ένα πείραμα της φυσικής που ψάχνει υπερ-ενεργειακές κοσμικές ακτίνες.
Ο Ευρωπαϊκός Οργανισμός Διαστήματος άρχισε την κατασκευή ενός σταθμού 30 χλμ νότια του Μαλάργουε το 2010. Άρχισε να λειτουργεί στις αρχές του 2013 ο Σταθμός Μαλάργουε.
Selma (ταινία)

Πλοκή

Η ταινία εξιστορεί την περιόδο τριών μηνών του 1965 όταν ο Μάρτιν Λούθερ Κινγκ ηγήθηκε μιας επικίνδυνης εκστρατείας με σκοπό την εξασφάλιση ίσων δικαιωμάτων ψήφου. Η επική πορεία που ξεκίνησε από την πόλη Σέλμα μέχρι το Μοντγκόμερι κορυφώθηκε με τον Πρόεδρο Τζόνσον να υπογράφει το νόμο περί δικαιωμάτων ψήφου. Η ταινία αφηγείται την ιστορία του πώς ο σεβαστός ηγέτης και οραματιστής ο Μάρτιν Λούθερ Κινγκ άλλαξε για πάντα την ιστορία.

Παραγωγή

Στις 18 Ιουνίου 2008 το περιοδικό Variety ανέφερε ότι ο σεναριογράφος Πολ Γουέμπ έγραψε ένα πρωτότυπο στόρι για τον Μάρτιν Λούθερ Κινγκ και τον Λίντον Τζόνσον για τον Κρίστιαν Κόλσον του ανεξάρτητου στούντιο Celador, το οποίο θα ήταν συμπαραγωγή της Plan B Entertainment, την εταιρία παραγωγής του Μπραντ Πιτ. Το 2009 ο Λι Ντάνιελς βρισκόταν σε συζητήσεις για να αναλάβει τη σκηνοθεσία της ταινίας, με την Pathé να αναλαμβάνει τη χρηματοδότηση και τους Ντίντι Γκάρντερ και Τζέρεμι Κλάινερ της Plan B την παραγωγή μαζί με τη συμμετοχή της εταιρίας Cloud Eight Films. Το Μάιο του 2010 φημολογήθηκε ότι η Weinstein Company θα βοηθούσε την Pathé και την Plan B στη χρηματοδότηση της ταινίας με προϋπολογισμό 22 εκατομμύρια δολάρια αλλά τον επόμενο μήνα ο Ντάνιελς υπέγραψε με τη Sony να ξαναγράψει και να σκηνοθετήσει την ταινία Ο Μπάτλερ (The Butler, 2013). Σε μια συνέντευξή του τον Αύγουστο του 2010, ο Ντάνιελς είπε ότι τα χρήματα του προϋπολογισμούυ για το Selma υπήρχαν αλλά έπρεπε να επιλέξει ανάμεσα στις ταινίες Selma και Ο Μπάτλερ και επέλεξε τη δεύτερη. Τον Ιούλιο του 2013, ανακοινώθηκε ότι η Άβα ΝτυΒερνέ υπέγραψε να σκηνοθετήσει την ταινία και ότι επέβλεπε το σενάριο μαζί με τον Πολ Γουέμπ. Στις αρχές του 2014 η Όπρα Γουίνφρεϊ ανέλαβε χρέη παραγωγού μαζί με τον Μπραντ Πιτ και το Φεβρουάριο η Paramount Pictures βρισκόταν σε τελικές διαπραγματεύσεις για να αναλάβει τη διανομή της ταινίας στις Ηνωμένες Πολιτείες και στον Καναδά.

Box office

Με προϋπολογισμό 20.000.000 δολάρια, η ταινία Selma έκανε άνοιγμα τριημέρου στη 2η θέση με 11,3 εκατομμύρια δολάρια. Οι συνολικές εισπράξεις στο αμερικανικό box office έφτασαν τα 52 εκατομμύρια δολάρια και στον υπόλοιπο κόσμο τα 14,7 εκατομμύρια δολάρια. Παγκοσμίως απέφερε 66,7 εκατομμύρια δολάρια.
Δημοσθένης Γονατάς

Βιογραφικά στοιχεία

Γεννήθηκε στο Μεσολόγγι και ήταν γιος του αξιωματικού του Στρατού Στυλιανού Γονατά και της Ευφροσύνης Οικονομίδου, κυπριακής καταγωγής. Φοίτησε στη Στρατιωτική σχολή Ευελπίδων, από την οποία αποφοίτησε ως αξιωματικός του μηχανικού. Εν συνεχεία πραγματοποίησε σπουδές στη γεφυροποιία στο Παρίσι.
Συμμετείχε στον πόλεμο του 1897 ως αρχηγός του Επιτελείου Στρατού της Ηπείρου και αποστρατεύθηκε με τον βαθμό του υποστρατήγου.
Διετέλεσε καθηγητής Οδοποιίας και Γεφυροποιίας στη Στρατιωτική Σχολή Ευελπίδων (1887 - 1897), καθηγητής Γεγυροποιίας στο Σχολείο Βιομηχάνων Τεχνών (μετέπειτα ΕΜΠ) κατά την περίοδο 1883 - 1895 καθώς και διευθύντης του Βαρβακείου πρακτικού λυκείου.
Απεβίωσε τον Μάρτιο του 1927 στην Αθήνα. Ήταν παντρεμένος με την Αγγελική Ρομπότση και παιδιά τους ήταν οι Γεώργιος Γονατάς, αξιωματικός του Στρατού και Αναστάσιος Γονατάς, Υποναύαρχος του Πολεμικού Ναυτικού. Ανηψιός του ήταν ο Στυλιανός Γονατάς.
Plug-in

Πλαίσια λογισμικού

Οι προγραμματιστές λογισμικού χρησιμοποιούν ποικίλα πλαίσια plug-in παρουσιάζονται εδώ ανά γλώσσα προγραμματισμού:
Ιωάννης Γούναρης

Βιογραφία

Ήταν υπηρέτης του Ομέρ Βρυώνη, και κατάσκοπος των Ελλήνων. Ότι σημαντικό μάθαινε το μετέφερε κρυφά στους Έλληνες. Στην πολιορκία του  Μεσολογγίου προειδοποίησε τους Έλληνες ότι ο Βρυώνης είχε σκοπό να τους επιτεθεί τη νύχτα των Χριστουγέννων. Ο Βρυώνης για να τον εκδικηθεί έσφαξε την οικογένειά του. Από εκεί ο Γούναρης κατέφυγε στο Άγιο Όρος και έγινε μοναχός. Προς τιμή του ονομάστηκε δρόμος στην Νέα Σμύρνη.
Ρωσικό Σοσιαλδημοκρατικό Κόμμα της Εσθονίας

Το Ρωσικό Σοσιαλδημοκρατικό Κόμμα της Εσθονίας (εσθονικά: Vene Sotsiaaldemokraatlik Partei Eestis‎) ήταν σοσιαλδημοκρατικό πολιτικό κόμμα που έδρασε στην Εσθονία (τότε ήταν γνωστή ως Εσθονική ΣΣΔ). Στις 8 Σεπτεμβρίου του 1989, το κόμμα συγχωνεύθηκε με το Εσθονικό Σοσιαλδημοκρατικό Κόμμα.
Φρειδερίκος Γουλιέλμος Α΄ της Πρωσίας

Η βασιλεία του

Ανέπτυξε την Πρωσία κάνοντάς την το επίκεντρο. Αντικατέστησε την υποχρεωτική στρατιωτική θητεία με φόρο για τη μεσαία τάξη, ίδρυσε σχολεία και έστειλε εποίκους στην ανατολική Πρωσία που είχε ερημωθεί με την πανώλη του 1709. Ενθάρρυνε τη Γεωργία, την αποξήρανση ελών και αποθήκευε σιτηρά σε περιόδους ευφορίας για να πωλεί σε περιόδους σιτοδείας. Υπαγόρευσε το Εγχειρίδιο Κανονισμού για τους κρατικούς αξιωματούχους, στα 35 κεφάλαια του οποίου κάθε δημόσιος υπάλληλος μπορούσε να βρει ακριβώς τα καθήκοντά του. Σε αυτό αναφέρεται πως αν κάποιος Υπουργός ή Σύμβουλος παραλείψει να παραστεί σε συνεδρίαση επιτροπής, χάνει έξι μισθούς, ενώ αν απουσιάσει για δεύτερη φορά θα απορριφθεί από τη βασιλική υπηρεσία. 
Μερίμνησε για κάθε πτυχή της μικρής του χώρας, έτσι ώστε να μπορεί η Πρωσία να αμυνθεί. Ήταν σταθερός και απολυταρχικός και άσκησε μια λιτή, άκαμπτη οικονομική πολιτική. Ποτέ δεν ξεκίνησε έναν πόλεμο και ζούσε απλά και αυστηρά, σε αντίθεση με την πολυτελή Αυλή που διατηρούσε ο πατέρας του. Όταν απεβίωσε υπήρχε πλεόνασμα στο βασιλικό θησαυροφυλάκιο, που διατηρούσε στο κελάρι του ανακτόρου. Παρενέβη σύντομα στο Μεγάλο Βόρειο Πόλεμο αποσπώντας ένα μέρος της Σουηδικής Πομερανίας. Ο στρατιώτης βασιλιάς έκανε σημαντικές μεταρρυθμίσεις στην εκπαίδευση του στρατού και έκανε υποχρεωτική τη στράτευση· άφησε έτσι στον υιό του ένα δυνατό εργαλείο για να ωθήσει την Πρωσία σε μια από τις Ευρωπαϊκές Δυνάμεις. Ήταν εξαιρετικά αποτελεσματικός· η βίαιη ιδιοσυγκρασία του συχνά επιδεινωνόταν από την ασθένεια της πορφυρίασης που έπασχε, δημιουργώντας του αρθρίτιδα, παχυσαρκία και στομαχόπονους.
Θερινοί Ολυμπιακοί Αγώνες 2024

Υποψήφιες πόλεις

Η διαδικασία επιλογής της διοργανώτριας πόλης των Ολυμπιακών Αγώνων ξεκίνησε το 2015 με πέντε υποψήφιες πόλεις που έλαβαν την έγκριση από τη ΔΟΕ : Ρώμη, Βουδαπέστη, Παρίσι, Λος Άντζελες και Αμβούργο. Ωστόσο το Αμβούργο, η Βουδαπέστη και η Ρώμη ακύρωσαν την υποψηφιότητά τους και άφησαν το Παρίσι και το Λος Άντζελες ως τους μοναδικούς υποψηφίους.
Στις 11 Ιουλίου 2017 πραγματοποιήθηκε η Σύνοδος της ΔΟΕ στην Λωζάννη όπου επικυρώθηκε η πρόταση να εκλέξουν την ίδια μέρα τις διοργανώτριες χώρες των Ολυμπιακών Αγώνων του 2024 και του 2028. Στις 31 Ιουλίου 2017 η ΔΟΕ συμφώνησε με το Λος Άντζελες να διοργανώσει τους Θερινούς Αγώνες του 2028, κάτι που έκανε το Παρίσι την διοργανώτρια χώρα των Θερινών Ολυμπιακών Αγώνων του 2024. Η επίσημη ανακοίνωση των διοργανωτών και για τις δυο Ολυμπιάδες έλαβε χώρα στην 131η Σύνοδο της ΔΟΕ στην Λίμα του Περού, στις 13 Σεπτεμβρίου 2017.

Διαδικασία επιλογής

Παρίσι, Αμβούργο, Βουδαπέστη, Ρώμη και Λος Άντζελες ήταν οι πέντε υποψήφιες πόλεις. Ωστόσο η διαδικασία δέχτηκε αποχωρήσεις, με την πολιτική αβεβαιότητα και το κόστος να αναφέρονται ως αποτρεπτικοί παράγοντες για την υποβολή των υποψηφιοτήτων των πόλεων. Το Αμβούργο απέσυρε την υποψηφιότητά του στις 29 Νοεμβρίου 2015 μετά την διεξαγωγή δημοψηφίσματος. Η Ρώμη απέσυρε την υποψηφιότητά της στις 21 Σεπτεμβρίου 2016 αναφέροντας ως αιτία τις δημοσιονομικές δυσκολίες. Η Βουδαπέστη απέσυρε την υποψηφιότητά της στις 22 Φεβρουαρίου 2017 μετά την συλλογή περισσότερων υπογραφών από το αναμενόμενο, κάτι ήταν μεγαλύτερης ισχύς από ότι ένα δημοψήφισμα.
Μετά από αυτές τις αποχωρήσεις, η εκτελεστική επιτροπή της ΔΟΕ συναντήθηκε στην Λωζάννη της Ελβετίας στις 9 Ιουνίου 2017 για να συζητήσει τις διαδικασίες ανάθεσης των Αγώνων του 2024 και του 2028. Η Διεθνής Ολυμπιακή Επιτροπή ανακοίνωσε επίσημα την ταυτόχρονη εκλογή των πόλεων διοργάνωσης των Θερινών Ολυμπιακών Αγώνων του 2024 και του 2028 μέσα στο 2017, πρόταση που εγκρίθηκε από την έκτακτη σύνοδο της ΔΟΕ στις 11 Ιουλίου 2017 στην Λωζάννη. Η ΔΟΕ ίδρυσε μια διαδικασία κατά την οποία οι επιτροπές της υποβολής των προτάσεων του Λος Άντζελες και του Παρισιού και η ΔΟΕ πραγματοποίησαν συναντήσεις όπου συζήτησαν το ποιος θα φιλοξενήσει τους Αγώνες το 2024 και ποιος τους Αγώνες το 2028.
Μετά την απόφαση να ανακοινωθούν μαζί οι Ολυμπιακοί Αγώνες του 2024 και του 2028, το Παρίσι θεωρήθηκε ο καλύτερος οικοδεσπότης για τους Θερινούς Αγώνες του 2024. Στις 31 Ιουλίου 2017 η ΔΟΕ ανακοίνωσε ότι το Λος Άντζελες ήταν ο μοναδικός υποψήφιος για τους Θερινούς Αγώνες του 2028, επιτρέποντας στο Παρίσι να επιβεβαιώσει την διοργάνωση των Αγώνων του 2024. Και οι δυο αποφάσεις επικυρώθηκαν κατά την 131η Σύνοδο της ΔΟΕ στις 13 Σεπτεμβρίου 2017.
Μόμπι Ντικ (σειρά κινουμένων σχεδίων)

Σύνοψη

Ο Ρόμι, ένας ατρόμητος δωδεκάχρονος, ξεκινά την αναζήτηση των 24 δισκίων της Μου, τα οποία θα αποκαλύψουν το ξεχασμένο μυστικό για την πόλη η οποία εξαφανίστηκε σε ένα μεγάλο κατακλυσμό. Παρέα με τους φίλους του Ζου και Σατυά, θα πρέπει να ταξιδέψει από τη μια γωνία του πλανήτη στην άλλη, υπό την καθοδήγηση του μάγου Καμάλ. Ωστόσο, ταυτόχρονα επιδιώκεται από τον τρομερό Καπετάνιο Ακάμπ και τους δύο μπράβους του, Φλάσκ και Σταμπ στο σκάφος τους, το Πέκοντ. Στα ταξίδια αυτά τον Ρόμι και τους φίλους του θα βοηθήσει ο Μόμπι Ντικ, η λευκή φάλαινα που είναι ο φόβος και ο τρόμος του Ακάμπ.
Προσφυγή στην άγνοια

Προσφυγή στην άγνοια, ή argumentum ad ignorantiam, είναι η λογική πλάνη κατά την οποία μία πρόταση θεωρείται αληθής ή ψευδής λόγω έλλειψης απόδειξης ή στοιχείων.

Κριτική

Γενικά, η δεύτερη μορφή της προσφυγής στην άγνοια είναι αποδεκτή στην επιστημονική μέθοδο, λόγω της αδυναμίας να αποδείξουμε μία αρνητική δήλωση και λόγω της μη διαψευσισμότητας των θετικών δηλώσεων. Οι επιστημολόγοι υποδεικνύουν ότι μία θετική δήλωση είναι αδύνατο να διαψευσθεί, κάτι το οποίο θα απαιτούσε παντογνωσία, ενώ μία αρνητική δήλωση είναι σαφώς ευκολότερο, με την υπόδειξη της ύπαρξης της εν λόγω αμφισβητούμενης οντότητας. Άρα, σε συνδυασμό με το ξυράφι του Όκαμ, η επιστημονική μέθοδος δεν υποθέτει την ύπαρξη οντοτήτων χωρίς κάποια απόδειξη, αν και η ύπαρξή τους είναι πιθανή λογικά.
Η λογικά πιθανή ύπαρξη χρίζει ιδιαίτερης προσοχής για το τι ακριβώς θεωρεί η επιστήμη λογικό και άρα πιθανό. Παραδείγματος χάριν εάν κάποιος ρίξει ένα νόμισμα 1.000.000 φορές η επιστήμη δεν θεωρεί παράλογο τον ισχυρισμό ούτε θεωρεί ότι είναι «σχεδόν βέβαιο» ότι δεν θα έρθει 1.000.000 φορές γράμματα. Η πιθανότητα να έρθει 1.000.000 φορές γράμματα είναι 2-1.000.000, αριθμός μεγαλύτερος του μηδενός άρα όχι απίθανο και ούτε παράλογο να το ισχυριστεί κάποιος. Η αδυναμία της επιστήμης να αποδείξει ως απίθανο αυτόν τον ισχυρισμό δεν σημαίνει φυσικά ότι θα βρεθεί ποτέ άνθρωπος που θα στοιχηματίσει στο σενάριο του 1.000.000 φορές γράμματα. Αντίθετα η ύπαρξη θεϊκών οντοτήτων, όπως του Ρα, Θωρ, Δία και άλλων αρχαίων ή σύγχρονων θεών γίνεται αποδεκτή από την συντριπτική πλειοψηφία των ανθρώπων και η αδυναμία της επιστήμης να αποδείξει την «μη ύπαρξη τους» απετέλεσε και αποτελεί το ισχυρότερο επιχείρημα των θεϊστών διαχρονικά.
Στο βιβλίο του «The Demon-Haunted World» (Κεφάλαιο 12 - The Fine Art of Baloney Detection) ο Καρλ Σαγκάν συνόψισε την προσφυγή στην άγνοια λέγοντας «Η απουσία αποδείξεων δεν αποτελεί απόδειξη της απουσίας».
Η προσφυγή στην άγνοια σε συνδυασμό με την προσφυγή στην αυθεντία και το το σύνδρομο της αγέλης έχουν διαχρονικά χρησιμοποιηθεί και χρησιμοποιούνται για την χειραγώγηση των μαζών, την εξάπλωση και αποδοχή από την πλειοψηφία των ανθρώπων λανθασμένων θέσεων και ιδεών καθώς και στην αποδοχή σαν πραγματικότητα απίθανων ισχυρισμών. Τρανταχτά παραδείγματα παγκόσμιας εμβέλειας είναι η θανάτωση του Σωκράτη για ασέβεια προς ανύπαρκτους θεούς, κυνήγι μαγισσών τον μεσαίωνα, σύγχρονους θρησκευτικούς φανατισμούς, πίστη σε ανύπαρκτους θεούς με ανθρωποθυσίες και μακροχρόνιους θρησκευτικούς πολέμους, το ολοκαύτωμα της ναζιστικής Γερμανίας και άλλα πολλά.
Intel 80286

O 80286   ήταν ο τρίτος  μικροεπεξεργαστής 16-bit που σχεδίασε, παρήγαγε και παρουσίασε η εταιρεία ημιαγωγών Intel στις 1 Φεβρουαρίου του 1982. Ήταν μια σημαντικά αναβαθμισμένη έκδοση σε σχέση με τους προκατόχους του 80186, 8088 και 8086. Τα σημαντικότερα επιπλέον χαρακτηριστικά του, ήταν η δυνατότητα λειτουργίας σε προστατευμένη κατάσταση (Protected Mode) και η εκτέλεση περισσότερων εντολών ανά κύκλο ρολογιού.  Η συχνότητα λειτουργίας ξεκινούσε από τα 4 MHz στις πρώτες εκδόσεις και έφτανε στα 25 MHz στις τελευταίες. Τον διαδέχθηκε ο 80386. Η παραγωγή του σταμάτησε το 1991 . O 80286 ήταν το τέταρτο μέλος της οικογένειας επεξεργαστών με τον κωδικό x86. Τέλος υποστήριζε μαθηματικό συνεπεξεργαστή με τον κωδικό 80287.
Αντώνιος Φιξ

Βιογραφικά στοιχεία

Γεννήθηκε στην Αθήνα και ήταν γιος του Καρόλου Φιξ, βιομηχάνου και γόνου της οικογένειας Φιξ. Ασχολήθηκε με την οικογενειακή επιχείρηση μπύρας Φιξ. Μετά όμως τον θάνατο του αδερφού του, Ιωάννη, ο έλεγχος της εταιρείας πέρασε στα χέρια του ανηψιού του, Καρόλου Φιξ, με αποτέλεσμα ο ίδιος να αποχωρήσει στις αρχές της δεκαετίας του 1950 και να δημιουργήσει εργοστάσιο παγοποιίας και αποθήκες ψυγείων στην οδό Πέτρου Ράλλη. Το 1961 κυκλοφόρησε την μπύρα "Άλφα". Στις εκλογές του 1932 εξελέγη βουλευτής με το Κόμμα Φιλελευθέρων.
Απεβίωσε από συγκοπή καρδιάς το 1962 και κηδεύτηκε από το ναό του Αγίου Διονυσίου των Καθολικών. Ήταν παντρεμένος και είχε παιδιά.
Υπεροκτάεδρο

4 διαστάσεις

Το υπεροκτάεδρο 4-διαστάσεων είναι επίσης γνωστό με το όνομα δεκαεξάχωρο (αγγλικά: hexadecachoron ή 16-cell). Είναι ένα από τα έξι κυρτά κανονικά πολύτοπα 4-διαστάσεων. Τα πολύχωρα αυτά περιγράφηκαν για πρώτη φορά από τον Ελβετό μαθηματικό Ludwig Schläfli στα μέσα του 19ου αιώνα.
HMS Contest (1894)

To HMS Contest ήταν ένα από τα τρία αντιτορπιλικά κλάσης Banshee που ναυπηγήθηκαν για το Βασιλικό Ναυτικό στα τέλη του 19ου αιώνα. Το Contest καθελκύστηκε την 1η Δεκεμβρίου 1894 στις εγκαταστάσεις της Laird, Son and Co στο Μπίρκενχεντ (Birkenhead) και παρέμεινε στο μεγαλύτερο διάστημα της πορείας του σε βρετανικά νερά. Ήταν ένα από τα σκάφη της δύναμης του Medway το 1901. Πωλήθηκε το 1911.
Αντιπρόεδρος του Κιριμπάτι

Ο Αντιπρόεδρος του Κιριμπάτι (Kauoman-ni-Beretitenti στη γλώσσα I-Kiribati) είναι ο αναπληρωτής αρχηγός Κράτους της Δημοκρατίας του Κιριμπάτι. Ασκεί τα καθήκοντα του Προέδρου προσωρινά ή μόνιμα, σε περίπτωση που ο τελευταίος δεν είναι ικανός να τα ασκήσει
 και είναι αρμόδιος για οποιαδήποτε εργασία της Κυβέρνησης την οποία θα του αναθέσει ο Πρόεδρος.
Ο διορισμός του γίνεται από τον Πρόεδρο. Ο Αντιπρόεδρος προέρχεται από το υπουργικό συμβούλιο κατά τη διάρκεια της θητείας της εκάστοτε Κυβέρνησης.
Βραβεία Αμερικανικής Ακαδημίας Κινηματογράφου 1959

Η 32η απονομή των Βραβείων της Ακαδημίας Κινηματογράφου, για το έτος 1959, έλαβε χώρα στις 4 Απριλίου του 1960.
Αλεξάνδρα Ασημάκη

Βιογραφία

Η Ασημάκη είναι γεννημένη στις 28 Ιουνίου του 1988. Αγωνίζεται στη θέση του φουνταριστού (central forward) στον Ολυμπιακό, αλλά και στην Εθνική ομάδα υδατοσφαίρισης.
Αγωνίζεται με τα χρώματα του Ολυμπιακού από το 2014, με τον οποίο κατέκτησε το Πρωτάθλημα Ευρώπης και Ελλάδας το 2015. Στο παρελθόν αγωνίστηκε στον Ναυτικό Όμιλο Βουλιαγμένης, με τον οποίο κατέκτησε 2 Πρωταθλήματα Ευρώπης, 3 Σούπερ Καπ Ευρώπης και 5 Πρωταθλήματα Ελλάδας, ενώ τη σεζόν 2006–07 είχε αγωνιστεί στην ισπανική Αλκορκόν, με την οποία κατέκτησε το Κύπελλο Ισπανίας.

Βραβεύσεις

Χάρη στις εκπληκτικές εμφανίσεις της με τα χρώματα της Ελλάδας, η Ασημάκη βραβεύτηκε το 2011 ως η καλύτερη πολίστρια στην Ευρώπη, ενώ στην αντίστοιχη παγκόσμια ψηφοφορία, βρέθηκε και πάλι στην πρώτη θέση της λίστας για το 2011.
Πιερ Εντμόν Μπουασιέ

Βιογραφία

Γεννήθηκε στη Γενεύη το 1810 και πέθανε το 1885. Το ενδιαφέρον του για το φυτικό βασίλειο εκδηλώθηκε στην παιδική του ηλικία. Σπούδασε στη Γενεύη και στο Παρίσι. Εκεί για πρώτη φορά ενδιαφέρθηκε και ασχολήθηκε εντατικά με την ισπανική χλωρίδα που τότε ήταν σχεδόν ανεξερεύνητη. Το 1836 ταξίδεψε στην Ισπανία και το 1838 δημοσίευσε την πρώτη του εκτενή εργασία υπό τον τίτλο Elenchus plantarum novarum minusque cognitarum στην οποία περιέγραψε 200 νέα είδη. Το 1839 ο Μπουασιέ αρχίζει να δημοσιεύει το μνημειώδες έργο του Voyage Botanique dans le Midi de l’Espagne pendant l’année 1837, το οποίο ολοκληρώθηκε το 1846. Το 1842 ταξίδεψε στην Ελλάδα και στη Μικρά Ασία και το 1845 – 1846 μαζί με τη σύζυγό του Lucile Butini, επισκέφτηκε την Αίγυπτο, την Αραβία, τη Συρία και την Παλαιστίνη. Προς τιμήν της συζύγου του ο Μπουασιέ έδωσε το όνομά της στα είδη Celsia luciliae, Omphalodes luciliae , Chionodoxa luciliae . Από το 1849 επισκέφτηκε αρκετές φορές την Ιβηρική χερσόνησο, ταξίδεψε στις Άλπεις, και σε Γερμανία, Αυστρία, Αγγλία, Νορβηγία, Δανία, Ιταλία, Αλγερία, Ρωσία και Περσία.
Το 1867 εκδόθηκε ο πρώτος τόμος του περίφημου έργου του Flora orientalis του οποίου ο πέμπτος και τελευταίος τόμος δημοσιεύτηκε το 1884, ένα χρόνο πριν από το θάνατο του Μπουασιέ. Στο έργο αυτό περιγράφονται λεπτομερώς 11.876 είδη, σημειώνονται οι περιοχές εξάπλωσής τους καθώς και τα χαρακτηριστικά που τα ξεχωρίζουν. Ο Μπουασιέ περιέγραψε συνολικά 3602 νέα είδη, σε συνεργασία με άλλους ακόμα 2338. Περιέγραψε ακόμα 103 νέα γένη και σε συνεργασία με άλλους βοτανολόγους 28. Ο Μπουασιέ συνεργάστηκε και με τον Γερμανό βοτανολόγο Τέοντορ Χέρμαν φον Χέλντραϊχ προς τιμήν του οποίου ονόμασε το γένος Heldreichia.
Η επίσημη συντομογραφία του ονόματός του στη βοτανική είναι Boiss.
Λάσλο Νέμετ

Βιογραφικά

Ο Λάζλο Νέμετ γεννήθηκε στις 18 Απριλίου 1901 στην πόλη Nagybánya της Ουγγαρίας. Ο πατέρας του ήταν καθηγητής ιστορίας και γεωγραφίας. Η οικογένειά του έμεινε για μικρό χρονικό διάστημα στο Szolnok κι έπειτα εγκαταστάθηκε στη Βουδαπέστη. Από την εποχή που φοιτούσε σε σχολεία της Βουδαπέστης, άρχισε να γράφει διηγήματα και ποιήματα. Το φθινόπωρο του 1919 γράφτηκε στο Πανεπιστήμιο Βουδαπέστης για να σπουδάσει φιλοσοφία. Όμως, ύστερα από ένα εξάμηνο προτίμησε στην ιατρική σχολή, από την οποία αποφοίτησε το 1923. Επίσης, εξασκήθηκε στην οδοντιατρική και για ένα διάστημα ασχολήθηκε με αυτή. Στη συνέχεια έγινε καθηγητής φυσικής, επάγγελμα στο οποίο εργάστηκε ως το 1942.
Το 1925 το διήγημά του "Horváthné meghal" τιμήθηκε με το Βραβείο Nyugat. Κι άλλα έργα του δημοσιεύτηκαν στα περιοδικά: Nyugat, Napkelet και Protestáns Szemle. Επίσης, επισκέφτηκε το Παρίσι. Όμως, εξ αιτίας των ριζοσπαστικών αντιλήψεών του, διαχώρισε τη θέση του από τους συντηρητικούς λογοτεχνικούς κύκλους. Διαφώνησε με τον Mihály Babits και το 1932 διέκοψε τη συνεργασία του με το περιοδικό Nyugat. Το ίδιο έτος ίδρυσε το περιοδικό Tanú, το οποίο έγραφε μόνος του ως το 1936. Μέσω του Tanú έγινε ο ιδεολογικός υπέρμαχος των λαϊκιστών συγγραφέων. Το κοινωνικό του όραμα υπήρξε ο ποιοτικός σοσιαλισμός.
Για μικρό διάστημα, το 1934-35, διετέλεσε διευθυντής της λογοτεχνικού τμήματος του Rádió, εξασφαλίζοντας συνεργασίες των συγγραφέων: Válasz, Kelet Népe, Tükör, Híd, και Magyar Csillag. Μετά τον πόλεμο εργάστηκε ως ιδιώτης εκπαιδευτικός στο Χοντμεζοβασάρελι, της νότιας Ουγγαρίας, το 1945-50. Άφησε καλή φήμη στη πόλη και σήμερα ένα σχολείο της φέρει το όνομά του. Μετά το 1950 ζούσε αποκλειστικά από τη συγγραφή. Την περίοδο 1949-53 αναγκάστηκε να σιωπήσει για πολιτικούς λόγους και ασχολήθηκε με μεταφράσεις. Το 1952 το απονεμήθηκε το βραβείο Attila József για τις μεταφράσεις των έργων του Τολστόι και του Zakrutykin. Στην Ουγγρική Επανάσταση του 1956 υποστήριξε το σοσιαλισμό.
Από το 1952 άρχισε να δημοσιεύει πάλι δικά του έργα. Το 1957 του απονεμήθηκε το βραβείο Kossuth για τα έργα του Égető Eszter και Galilei. Το 1959 επισκέφτηκε τη Σοβιετική Ένωση. Πέθανε το 1975.

Το έργο του

Ο Λάζλο Νέμετ θεωρείται ως ένας από τους σπουδαιότερους Ούγγρους πεζογράφους του 20ου αιώνα. Ξεκίνησε γράφοντας κυρίως μελέτες και δοκίμια, φιλοσοφικά, ιστορικά και κοινωνικά. Έπειτα συνέχισε με διηγήματα και θεατρικά έργα. Ως συγγραφέας υπήρξε ανεξάρτητος λαϊκιστής. Τα έργα του είναι δυνατά, ρεαλιστικά και χρησιμοποιεί τεχνικές των δυτικοευρωπαίων ρεαλιστών συγγραφέων. Τα θεατρικά του είναι γενικά επηρεασμένα από τον Ίψεν. Είναι κοινωνικά δράματα επηρεασμένα από την περίοδο του μεσοπολέμου. Τα θέματά του συχνά είναι παρμένα από την αγροτική και την επαρχιακή ζωή. Ειδικά εστιάζει στα γυναικεία προβλήματα.
Σημαντικές είναι και οι μεταφράσεις του, που περιλαμβάνουν: Γκοντσάροφ, Γκόρκι, Ίψεν, Πούσκιν, Σέξπιρ, Τοσλτόι, Jirásek, Kleist, Lessing, Wilder και Zakrutykin. Έργα του έχουν μεταφραστεί σε πολλές γλώσσες, όπως: γερμανικά, γαλλικά, ισπανικά, ιταλικά, τσέχικα, σέρβικα, βουλγάρικα, φινλανδικά, νορβηγικά.
Λε Μαν

Ιστορικά στοιχεία

Η πόλη αναφέρεται για πρώτη φορά από τον Ελληνοαιγύπτιο συγγραφέα Κλαύδιο Πτολεμαίο με τότε όνομα το «Βιντίνιουμ». Ήταν, επίσης, γνωστή ως  «Σίβιτας Τσενομανόρουμ» ή «Τσενομάνους». Εκεί χτίστηκαν αξιοσημείωτα τείχη και ένα ρωμαϊκό αμφιθέατρο του 3ου αιώνα, απομεινάρια των οποίων σώζονται ακόμη και σήμερα.
Ως η κυριότερη πόλη της επαρχίας Μαιν, υπήρξε πεδίο διεκδίκησης, κατά τον ενδέκατο αιώνα, μεταξύ των Κομήτων του Ανζού και των Δουκών της Νορμανδίας. Ο γιος του Γοδεφρείδου Ε΄ του Ανζού και της Ματθίλδης της Αγγλίας, Ερρίκος Β΄ της Αγγλίας, γεννήθηκε εκεί.
Κατά τον Β΄ Παγκόσμιο Πόλεμο, μετά από την απελευθέρωση της πόλης από την 79η και 90η μεραρχία πεζικού των Ηνωμένων Πολιτειών, στις 8 Αυγούστου 1944, Αμερικανοί μηχανικοί άρχισαν την κατασκευή μιας αεροπορικής βάσης. Το αεροδρόμιο, που κηρύχτηκε λειτουργικό στις 3 Σεπτεμβρίου του ίδιου έτους, χρησιμοποιήθηκε για πολλές συμμαχικές επιθέσεις εναντίον γερμανικών στόχων στη Γαλλία. Στα τέλη Νοεμβρίου, μετά από την περαιτέρω προέλαση τον Συμμάχων, το αεροδρόμιο με την αεροπορική του βάση έκλεισε.
Πιτά (νομαρχία)

Γεωγραφία

Η Πιτά βρίσκεται δυτικά της Γουινέας και του Μαμού. Συνορεύει στα βόρεια με το Λαμπέ, στα ανατολικά με τη Νταλαμπά, στα νότια με την Κιντιά, στα βορειοδυτικά με τη Λελουμά και στα νοτιοδυτικά με το Τελιμελέ.
Rabbids Invasion

Ιστορία

Είναι χαζά κουνέλια που πειράζουν το ένα το άλλο, κάνουν χαζά πράγματα, όπως να τρώνε σάπια φαγητά και να κάνουν πράγματα που βάζουν όλο τον κόσμο σε μπελάδες.
Γίνονται πειράματα σε κουνέλια από ανθρώπους επιστήμονες. Τα κουνέλια κυκλοφορούν ελεύθερα παντού. Οι άνθρωποι σχεδόν δεν τους δίνουν σημασία σαν να μην υπάρχουν, εκτός εκτός από τους επιστήμονες και δύο παιδιά. Έχουν εμμονή με το φεγγάρι.

Χαρακτήρες

Κουνέλια, άνθρωποι, ζώα, κι άλλα είδη.